*„Hívj segítségül engem a nyomorúság idején, én megszabadítlak téged és te dicsőítesz engem.”*

Zsoltárok 50,15

**Felhívás közös imádságra**

Szükség idején fontos mindannyiunk számára, hogy tudjuk: imádságot meghallgató Istenünk van, és van, aki értünk imádkozik!

A magunk csendességében, a családi közösségben vagy éppen munkahelyen szánjuk rá pár pillanatot, és vigyük próbára tett világunk ügyét a mindenható Isten elé!

Imádkozzunk a tudósok munkájáért, hogy ellenőrzésük alá tudják vonni a járvány terjedését, s azért, hogy Isten kegyelme ösztönözze őket arra, hogy kitartóan keressék azt a gyógyszert és kezelést, amely gyorsan alkalmazható védekezésként, és megállíthatja a járványt.

Imádkozzunk azért, hogy legyen elég orvosság és védekezési képesség a kórházakban. Kérjük Isten erejét az orvosi csoportok, ápolói személyzet számára fizikailag és szellemileg is, hogy elkerüljék gyógyítás közben a vírusos megfertőződést, családjaik maradjanak egészségesek, és legyen békességük ezekben a nehéz napokban.

Imádkozzunk az éjjel-nappal szolgálatban lévőkért, akik küzdenek a járvány ellen, adjon Isten nekik erős szívet, és tartsa meg testüket is egészségben és erőben.

Imádkozzunk egymásért, hogy az egyházak erősen és rendíthetetlenül álljanak a járvány idején is.

Imádkozzunk az igehirdetőkért is, hogy még nagyobb lelki erővel hirdessék az evangéliumot, vezessenek az Úrhoz embereket, s hogy szolgálataik az Úr dicsőségére legyenek.

Imádkozzunk a karanténba helyezett embertársainkért és családjaikért. Azokért, akik egészségügyi megfigyelés alatt vannak, s azokért, akiknél már felfedezték a vírus jelenlétét. Imádkozzunk azokért is, akiknek ebben a fertőzéses időszakban más betegségek miatt kell kórházi ellátásban részesülniük.

Imádkozzunk az egyházaink vezetőiért, az egyháztagok és családjaik fizikai, érzelmi, lelki egészségéért: adjon ebben a helyzetben is az Úr bölcsességet, erőt, hogy most is felelősen tudják kormányozni, pásztorolni gyülekezeteiket, közösségeiket.

Imádkozzunk az országok vezetőiért, hogy legyen elég bölcsességük a vészhelyzet kezelésében.